ബിൻ‌ഹാം‌ടൺ‌

ബിൻ‌ഹാം‌ടൺ‌  അമേരിക്കൻ ഐക്യനാടുകളിലെ ന്യൂയോർക്ക് സംസ്ഥാനത്ത് ബ്രൂം കൗണ്ടിയുടെ ആസ്ഥാനമായ നഗരമാണ്. പെൻ‌സിൽ‌വാനിയ അതിർത്തിക്കടുത്തുള്ള സതേൺ ടയർ മേഖലയിൽ, സുസ്‌ക്ഹെന്ന, ചെനങ്കോ നദികളുടെ സംഗമസ്ഥാനത്ത് ഒരു കോപ്പയുടെ ആകൃതിയിലുള്ള താഴ്‌വരയിലാണ് ഇത് സ്ഥിതിചെയ്യുന്നത്. കാൽ ദശലക്ഷത്തോളെ ആളുകൾ താമസിക്കുന്ന ബിൻഹാംടൺ മെട്രോപൊളിറ്റൻ ഏരിയയുടെ (ഗ്രേറ്റർ ബിൻഹാംടൺ അല്ലെങ്കിൽ ചരിത്രപരമായി ട്രിപ്പിൾ സിറ്റീസ് എന്നും അറിയപ്പെടുന്നു) പ്രധാന നഗരവും സാംസ്കാരിക കേന്ദ്രവുമാണ് ബിൻ‌ഹാം‌ട്ടൺ നഗരം. 2010 ലെ യു.എസ്. സെൻസസ് പ്രകാരം നഗരത്തിലെ മാത്രം ജനസംഖ്യ 47,376 ആയിരുന്നു.

റെയിൽ‌ ഗതാഗതത്തിറെ ആഗമന കാലം മുതൽ‌ക്കുതന്നെ ബിൻഹാംടൺ ഒരു തിരക്കുള്ള നാൽക്കവലയും നിർമ്മാണ കേന്ദ്രവുമായിരുന്നതു കൂടാതെ, ചുരുട്ടുകൾ, ഷൂകൾ‌, കമ്പ്യൂട്ടറുകൾ‌ എന്നിവയുടെ ഉൽ‌പാദനത്തിന്റെപേരിലും വ്യത്യസ്ത കാലഘട്ടങ്ങളിൽ അറിയപ്പെട്ടിരുന്നു. സമീപത്തായി ഐ‌ബി‌എം സ്ഥാപിക്കപ്പെടുകയും ഫ്ലൈറ്റ് സിമുലേറ്റർ നഗരത്തിൽ കണ്ടുപിടിക്കുകയും ചെയ്തതോടെ നഗരത്തിന് ഇലക്ട്രോണിക്സ്, പ്രതിരോധ-അധിഷ്ഠിത സ്ഥാപനങ്ങൾ എന്നിവയിൽ ശ്രദ്ധ കേന്ദ്രീകരിക്കുന്നതിനു സാധിച്ചു. ഈ സുസ്ഥിരമായ നഗരത്തിന്റെ സാമ്പത്തിക അഭിവൃദ്ധി ബിൻഹാംടൺ നഗരത്തിന് 'വാലി ഓഫ് ഓപ്പർച്ചൂണിറ്റി' എന്ന ഇരട്ടപ്പേരു ലഭിക്കുന്നതിനു കാരണമായി. എന്നിരുന്നാലും, ശീതയുദ്ധം അവസാനിച്ചതിനുശേഷം പ്രതിരോധ സ്ഥാപനങ്ങൾ ബജറ്റ് വെട്ടിക്കുറച്ചതിനെത്തുടർന്ന് ഈ മേഖലയ്ക്ക് അതിന്റെ നിർമ്മാണ വ്യവസായത്തിന്റെ ഒരു ഗണ്യമായ ഭാഗം നഷ്ടപ്പെട്ടു.

ഇന്ന്, ഹൈടെക് സ്ഥാപനങ്ങളുടെ തുടർച്ചയായ കേന്ദ്രീകരണം നടക്കുമ്പോഴും ബിൻ‌ഹാം‌ടൺ‌ ഒരു ആരോഗ്യ-വിദ്യാഭ്യാസ കേന്ദ്രീകൃത നഗരമായി വളർന്നുകൊണ്ടിരിക്കുകയും ബിൻ‌ഹാം‌ടൺ‌ സർവകലാശാലയുടെ സാന്നിധ്യം ഈ പുനരുജ്ജീവനത്തിന് പിന്നിലെ പ്രേരകശക്തിയായി പ്രവർത്തിക്കുകയും ചെയ്യുന്നു.

 അവലംബം 

വർഗ്ഗം:ന്യൂയോർക്ക് സംസ്ഥാനത്തെ നഗരങ്ങൾ